Latvijas pilsonības pretendentam, kurš vēlas reģistrēt Latvijas pilsonību saskaņā ar Pilsonības likuma 2. panta pirmās daļas 3.punktu, ir jāapliecina sava latviešu valodas prasme.

Jums latviešu valoda ir jāprot tādā līmenī, lai varētu sazināties ikdienas situācijās. Latviešu valodas prasmes pārbaudes laikā Jums

* jāsaprot teksts, kas sastāv no bieži lietojamas ikdienas leksikas,
* jāpiedalās sarunā par pazīstamu, ikdienas dzīvei nepieciešamu tematiku, piemēram, par ģimeni, darbu, vaļaspriekiem, ceļojumiem, kārtējiem notikumiem u.tml.,
* īsumā jāpamato un jāpaskaidro savi uzskati, domas, vienkāršā veidā saistot vārdus, frāzes un teikumus.

Tematika, kas tiek izmantota pārbaudē:

* es un mani tuvinieki;
* dzīves apstākļi un vide;
* izglītība, darbs, intereses;
* attiecības ar citiem cilvēkiem;
* kultūra un sociālās lietas;
* brīvais laiks un sabiedriskā dzīve;
* sports, vaļasprieks;
* iepirkšanās;
* ēdieni un dzērieni;
* ceļošana;
* laika apstākļi.

Latviešu valodas prasmes pārbaudē ir divi uzdevumi, kuri Jums būs jākārto mutiski.

Pirmajā uzdevumā būs klusi jāizlasa neliels teksts (skat. Paraugu), jāsaprot, par ko tekstā ir stāstīts un *pēc tam* jāatbild uz pieciem jautājumiem par izlasīto. Tekstu varēsiet turēt sev priekšā un izmantot.

Otrajā uzdevumā būs saruna (skat. Paraugu), kurā Jums uzdos 20 jautājumus par kādu no sadzīves rakstura tēmām.

**Lai Jūs labāk varētu sagatavoties pārbaudei, piedāvājam arī apmeklēt Informācijas dienu, kurā Jūs varēsiet izmēģināt pārbaudes uzdevumus un saprast, vai esat jau gatavs/ -a kārtot latviešu valodas prasmes pārbaudi. Rīgā Informācijas dienas notiek Daugavpils ielā 31, PMLP Rīgas 4.nodaļā. Vēlams iepriekš pieteikties pa tālruni 67209499 vai pa e-pastu** **rigas.4.nodala@pmlp.gov.lv** **.**

Nosūtām Jums lasīšanas teksta un jautājumu paraugu un sarunas jautājumu piemērus.

PARAUGS

**SARUNA AR INTERVĒTĀJU**

|  |
| --- |
| **Kura ir jūsu dzimtā pilsēta/ valsts? Kur tagad dzīvojat? Jūsu telefona numurs.** |
| **Kāda ir jūsu profesija?/ Par ko strādājat?/ Kurā valodā (-ās) jūs sarunājaties savā darbavietā?/ Kura profesija jums liekas visgrūtākā?** |
| **Kā jūs parasti pavadāt savu dienu?/ Ko parasti darāt no rīta/ vakarā?** |
| **Kādu sabiedrisko transportu jūs izmantojat?/ Uz kurieni visbiežāk braucat?/ Cik ilgi jābrauc līdz...?**  |
| **Ar kādu transportlīdzekli jūs braucat ceļojumā/ ekskursijā? Kādas priekšrocības/ kādi trūkumi ir braukšanai ar savu automašīnu?/ Kā jūs domājat, kāda ir braukšanas kultūra uz Latvijas/ ...... ceļiem? Kāpēc jūs tā domājat?** |
| **Kā jums/ jūsu ģimenei patīk atpūsties?// Kurus svētkus jūs/ jūsu ģimene svinat/ svin?/ Kā tiem gatavojaties?** |
| **Kā, jūsuprāt, var atpūsties dārzā/ Kas aug jūsu dārzā?/ Ko jūs domājat par dārzeņu cenām tirgū?** |
| **Kurus piena produktus jūs pērkat visbiežāk?/ Kur tos pērkat?/ Ko, jūsuprāt, vajadzētu darīt ar piena produktiem, kuriem beidzies derīguma termiņš?** |
| **Cik bieži jūs ēdat saldumus?/ Kuri saldumi jums garšo?/ Kas jums visvairāk garšo no Latvijā ražotiem saldumiem?** |
| **Ko jūs uzskatāt par veselīgu/ neveselīgu pārtiku?** |
| **Cik regulāri jūs skatāties TV?/ Kuras TV programmas skatāties// Ko/ kādu raidījumu jūs ieteiktu noskatīties saviem draugiem?** |
| **Ko jūs kolekcionējat/ kādreiz kolekcionējāt/ ko jūs gribētu kolekcionēt, ja būtu tāda iespēja?/ kāda ir (bija) jūsu kolekcija?** |
| **Ko jūs plānojat darīt tuvākajās brīvdienās/ vasarā/ nākotnē?** |
| **Kurš sporta veids jūs interesē? Kas ir vajadzīgs, lai varētu nodarboties ar šo sporta veidu?/ Kā jūs atjaunojat spēkus pēc sporta nodarbībām?/ Ko domājat par profesionālo sportu// Kā jūs atpūšaties saulainā vasaras dienā/ ko darāt aukstā ziemas dienā?** |

PARAUGS

Izlasiet tekstu!

#### *TERMOSS*

Rudens pārgājienā uz celma uzlikts termoss asociējas ar to pašu, ar ko labsajūtā izstieptas, siltas kājas pie kamīna.

Jau senie romieši zināja, kā ilgāk saglabāt siltu vai aukstu dzērienu. Arheoloģiskajos izrakumos Pompejā ir atrasts trauks ar dubultsienām. No tā Senās Romas iedzīvotāji dzēra vēsu vīnu.

Vārds „termoss” nāk no grieķu valodas – *therme* nozīmē „karsts”. Pirmā termosu ražotne *Thermos GmbH* strādā joprojām un mūsdienās ir viena no vadošajām pasaulē. Tās devīze: „Glabājam siltumu. Kopš 1904. gada”. Termosu ceļojumā uz Antarktiku 1907. gadā līdzi ņēma zinātnieks Ernests Henrijs Šekltons.

Mūsdienās termosu izgatavošanā ražotāji izdomā jaunus produktus. Piedāvājumā ir termopudeles, termokrūzes, tējas un kafijas termokannas, termosomas.

Pasaulē lielākos termosus ražo galvenokārt armijas vajadzībām. Lauku virtuves siltā ēdiena un dzērienu glabātāji ir daudzus desmitus litru lieli. Jo lielāks termoss, jo ilgāk tur siltumu. Ir termosi, kuros kafija ir karsta visu diennakti.

 (Pēc preses materiāliem)

Atbildiet uz intervētāja jautājumiem!

1. **Ko senie romieši glabāja traukā ar biezām sienām?**
2. **Kad sāka termosu ražošanu?**
3. **Kur zinātnieks Ernests Šekltons pārbaudīja termosa labās īpašības?**
4. **Kas mūsdienās tiek ražots siltā ēdiena un dzēriena uzglabāšanai?**
5. **Kādā termosā produkts ilgāk paliek silts?**